Katrine Daugaard (LA), 2025-04-22:
Tak for det, formand.
Vi behandler i dag et lovforslag, som tidligere social- og boligminister Pernille Rosenkrantz-Theil også fremsatte med solnedgangsklausul sidste år.
Et år er nu gået, og vi er ikke nået meget videre omkring fremtidig adoption, hvorfor forslaget nu fremsættes igen med endnu en solnedgangsklausul.
Når jeg siger, at vi ikke er nået meget videre, så er det en sandhed med modifikationer.
Vi er nået videre, i og med at vedtagelsen af L 187 sidste år har medført, at alle matchede børn er hevet til Danmark, selv om vi jo ved, at vi ingen sikkerhed har for, at der ikke kan være sket ulovligheder i afgiverlandene i denne forbindelse.
Vi er også videre, i forhold til at vi nu har samlet et flertal uden om regeringen, som ønsker en uafhængig og juridisk undersøgelse af adoption fra samtlige lande, vi har adopteret fra, samt en undersøgelse af danske adoptionsbureauers og myndigheders eventuelle svigt og medvirken til den menneskehandel og korruption, som vi jo ved har fundet sted, også i nyere tid.
Men tingene går ufattelig langsomt, og der er endnu ikke underskrevet en aftale med regeringen om dette, og på den måde står vi jo på fuldstændig samme sted, når det gælder fremtidig adoption.
Igen beder ministeren os nemlig om at give hende carte blanche til at lave adoptioner med Ankestyrelsen som adoptionsformidlende led og uden uafhængigt tilsyn.
Det er meget problematisk, at der igennem et år nu har fundet adskillige adoptioner sted med Ankestyrelsen agerende som adoptionsbureau og med socialministeren eller Social- og Boligministeriet som værende såkaldt tilsyn.
Med den viden, jeg har på området, finder jeg det dybt bekymrende og fuldstændig utilstedeligt, at det har fundet sted.
Det er ikke af hensyn til børnene, men udelukkende af hensyn til danske forældre, som så brændende ønsker sig et barn.
Det er et ønske og en situation, som jeg forstår er svær, men det er jo netop efterspørgslen fra Vesten, som gør, at en masse banditter rundtomkring i verden finder ud af at lave big business på børnehjemsbranchen og ikke mindst kan finde på at overtræde al lov og ret for at kunne levere udbuddet til efterspørgslen.
Men lad os komme tilbage til lovforslaget.
Ankestyrelsens tilsyn kunne man mildt sagt også sidste år sætte spørgsmålstegn ved, og det er derfor ikke hensigtsmæssigt, at Ankestyrelsen p.t. har en form for dobbeltrolle, heller ikke selv om Social- og Boligministeriet fører tilsyn med Ankestyrelsen.
For da lovforslaget tillægger ministeren bemyndigelse til at tilrettelægge adoptionsformidlingen, kan det være svært at se, hvem der forestår tilsyn og kontrol, samt at denne er særlig uafhængig.
Loven her giver bemyndigelse til, at ministeren ved bekendtgørelse kan agere mere eller mindre frit med hensyn til udenlandske adoptioner, dog i det mindste igen med en solnedgangsklausul, denne gang dobbelt så lang.
Lovforslaget løser igen ikke problemerne i forhold til pasopgaverne, hvor der bør laves klare servicemål for indholdet af sagsbehandlingen, ligesom der bør gøres en langt større indsats for at kræve oplysninger til danske statsborgere, der fortsat har store dele af deres egne oplysninger gemt i private arkiver i afgiverlandene.
Lovforslaget vil igen også opkræve adoptanter gebyrer, og der er brug for, at vi i Folketinget får overblik over de her såkaldte adoptionsgebyrer, for de har påviseligt vist sig at give incitament til korruption og noget, der til forveksling ligner menneskehandel.
Der bør ved lov fastslås klare rammer for adoptionsgebyret, både gebyrets størrelse og formål, og derfor er det ærgerligt, at ministeren og regeringspartierne ikke lærer af de møgsager, der er, og klart og tydeligt ved lov får afgrænset, hvad et gebyr er.
Det kunne f.eks. være udgifter til flybillet, udgifter til ledsager til barnet og lægeundersøgelse i henhold til danske regler.
For Liberal Alliance er det fortsat uacceptabelt, at børns rettigheder kan blive tilsidesat i adoptionens proces.
Adoption bør være en beskyttelse af børn og ikke en ret for barnløse, hvis det indebærer risiko for krænkelser af børns rettigheder.
Jeg håber ved gud, at flere stemmer imod denne gang.
LA stemmer igen imod dette forslag, og jeg skulle hilse fra Alternativet og sige, at det gør de også.